Bejaarde vrou in huis vermoorArgieffoto: Kent Williamson Die liggaam van ŉ bejaarde vrou is Donderdagoggend in haar huis in Krugersdorp aan die Wes-Rand gevind. Sers. Tshepiso Mashele, polisiewoordvoerder, het aan Maroela Media gesê die 76-jarige vrou se liggaam is in haar huis in Timberstraat in Wentworthpark aangetref. “Die vrou het vermoedelik alleen in die huis gewoon. Haar bure het Woensdagaand omstreeks 22:00 vreemde geluide gehoor,” het Mashele gesê. “Die vrou se bure het gaan ondersoek instel, maar het glo niks vreemds opgemerk nie. Hulle het daarna die vrou gebel, waarna sy gesê het dat alles reg is. Die bure het daarna gaan slaap.” Mashele het gesê die buurvrou het Donderdagoggend vanuit hul huis opgemerk dat hul buurvrou se een venster oop staan en dat die diefwering gebuig is. Hulle het die polisie ontbied, waarna die vrou se liggaam gevind is. “Haar hande was vasgebind en dit wil voorkom of sy beroof is.” Dit is nog nie duidelik hoeveel verdagtes by die moord betrokke was nie en wat presies geroof is nie. Die oorsaak van haar dood is ook nog nie bekend nie en sal deur ŉ nadoodse ondersoek vasgestel word. Die vrou se identiteit kan nog nie bekend gemaak word voor al haar naasbestaandes van haar dood in kennis gestel is nie. Die Krugersdorp-polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Die polisie het ŉ beroep op die publiek gedoen om met enige inligting na vore te kom wat hulle in hul ondersoek kan bystaan. Bel die Krugersdorp-polisie by 011 951 1151 of Crime Stop by 08600 10111.